กระทรวงวัฒนธรรม เสนอแผนเยียวยาศิลปิน ผู้ประกอบการอุตสาหกรรมบันเทิง
นายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยว่า ได้จัดทำโครงการเยียวยาศิลปินและผู้ประกอบการในอุตสาหกรรมวัฒนธรรมสร้างสรรค์ ระยะที่ 2  โดยเน้นการจ้างงานและเศรษฐกิจฐานรากเพื่อฟื้นฟูวิกฤติการแพร่ระบาดของโรคโควิด-19  หลังจากที่ก่อนหน้านี้ได้รับงบประมาณสำหรับการฟื้นฟูระยะแรกจำนวน 160 ล้านบาท นำมาใช้สนับสนุนการพัฒนาผลิตภัณฑ์ซีพอต โดยให้ทุนสนับสนุนชุมชนและผู้ประกอบการวัฒนธรรมได้พัฒนารูปแบบผลิตภัณฑ์และบรรจุภัณฑ์ และเปิดตลาดประชาสัมพันธ์ให้เป็นรู้จักโดยเน้นช่องทางออนไลน์ จำหน่ายทั้งในและต่างประเทศ ซึ่งได้รับการตอบรับเป็นอย่างดี สำหรับโครงการระยะสอง เน้นต่อยอดให้เกิดการจ้างงานและเปิดตัวการท่องเที่ยวเชิงวัฒนธรรมแหล่งใหม่ใน 4 ภูมิภาคเพื่อรองรับการเปิดประเทศ โดยเฉพาะการผ่อนคลายการจัดกิจกรรมการแสดงของกลุ่มศิลปินพื้นบ้านและศิลปินแขนงต่างๆ ที่สามารถกลับมาดำเนินการได้อีกครั้ง โดยมอบหมายให้สำนักงานวัฒนธรรมจังหวัดประสานงานกับจังหวัดและสาธารณสุขพื้นที่ ร่วมจัดมาตรการดูแลการจัดกิจกรรมเพื่อป้องกันการแพร่ระบาดของโรคทั้งงานประเพณีท้องถิ่น ไปจนถึงเทศกาลปีใหม่สำหรับการเยียวยากลุ่มอุตสาหกรรมบันเทิง จัดทำโครงการให้ทุนสนับสนุนการสร้างภาพยนตร์ที่ส่งเสริมเอกลักษณ์และวัฒนธรรมไทย ควบคู่กับการส่งเสริมมาตรการภาษีดึงดูดนักลงทุนต่างชาติเข้ามาถ่ายทำภาพยนตร์ในประเทศไทย